OP jul merke . . .
Kom hardloop, stap, rol, ry, gly of stoot saam in dié heel eerste prettige kwekery-wedloop. Die enigste reël: jou vervoermiddel mag nie ’n enjin hê nie. Hetsy jy nou tone klap, jou sussie se pienk fiets nader trek of die ongelyke pad en klippertjies op vier wiele aanpak. Hier gaan dit oor manne- en vroue-krag, flinkdink en hope (soms letterlik ook) pret.
Gamtoos-kwekery in Patensie bied op 4 Junie hul eerste Amazing Race aan ten bate van die Laerskool Gamtoosvallei. Die wedloop is oop vir alle voor- en laerskoolleerders. Laerskoolleerders sal ’n 5km-roete deur die kwekery en boorde aanpak, terwyl diegene in gr R en jonger ’n korter roete by die kwekery self sal voltooi.
Volgens organiseerder Hildie du Preez, gaan die wedloop nie oor wie eerste oor die eindstreep skarrel nie, maar oor die deelnemer wat die meeste punte tydens die 10 verskillende aktiwiteite op die roete by-mekaarmaak.
Die deelnemers van die 5km-roete spring weg by Sak-kiesdorp, volg die pad na Rondomtalie en hardloop ’n draai om die kwekery voor hul algemene kennis ‘op die spel geplaas word’. Vandaar is dit in volle vaart na die Pomphuis, die Bone Yard en die Spookhuis voor hulle die eindstreep oorsteek.
Die roete is egter besaai met hindernisse. Deelne-mers sal hulle moet reghou vir boeresport met ’n kwekery-kinkel, ’n vreeslike geklim, lekkerspoeg en groot skrik. En moenie vergeet jou ‘poker’-gesig saam te bring nie.
Die Amazing Race sal nie net die deelnemers betrek nie, maar toeskouers ook vermaak. Daar sal volop kosstalletjies en vermaak wees.
Inskrywings kos R50 per deelnemer en is by die Laerskool Gamtoosvallei beskikbaar. Elke deelnemer sal ’n geskenkpakkie en medalje ontvang. Inskrywings kan ook op die dag gedoen word, maar diegene wat dan eers inskryf, sal ongelukkig nie ’n geskenkpak of medalje ontvang nie.
Die Amazing Race vind op 4 Junie om 09:00 by Gamtoos-kwekery in Patensie plaas. Skakel die Laerskool Gamtoosvallei by 042 283 0246.